Ksantorėja

Ksantorėja (Xanthorrhoea) – miglinių šeimos visžalių daugiamečių augalų gentis. Savaime paplitusi Australijoje, endeminė. 28 rūšys,Genus Xanthorrhoea, PlantNET. Nuoroda tikrinta 2024-02-29. labiausiai paplitusi – pietinė ksantorėja (Xanthorrhoea australis), auganti Tasmanijoje, Viktorijoje, Naujajame Pietų Velse, Australijos sostinės teritorijoje ir Pietų Australijoje. Pilkajai ksantorėjai (Xanthorrhoea glauca angustifolia), augančiai Dž. Grifino rezervate Viktorijoje, gresia išnykimas.Grass Trees, Bush Heritage Australia. Nuoroda tikrinta 2024-02-29.

Auga visoje Australijoje, bet daugiausia – rytinėje ir vakarinėje pakrantėje. Mažesnės rūšys išauga iki 1 m, didesnės – iki 6 m aukščio. Auga lėtai: didesnių rūšių kamienas, priklausomai nuo aplinkos sąlygų, pailgėja po 0,8–6 cm per metus. Gyvena ilgai, iki 350–450 metų. Pakenčia sausras, atsparios gaisrams – kamieną nuo ugnies ir karščio saugo storas sudžiuvusių lapų pagrindų sluoksnis, kai kurios rūšys po gaisrų pražysta. Teikia prieglobstį gyvūnams nuo kaitros, šalčio ir stipraus lietaus.Fire, disease threatening sanctuary plants for Australian wildlife, Science Daily, 2023-08-22. Nuoroda tikrinta 2024-03-01.

Daugumos rūšių kamienas storas, sumedėjęs, panašus į palmių; kartais šakojasi, kartais ne, užsibaigia kietų, į žolę panašių lapų kuokštu.Grass tree, Britannica.com. Nuoroda tikrinta 2024-02-29. Kai kurioms rūšims kamienas virš žemės neišauga. Lapai siauri, linijiški ir kieti, sudžiuvę nulinksta ir apgaubia kamieną tankiu, į sijoną panašiu sluoksniu. Žiedai palyginti smulkūs, išsidėstę spirališkai ilgo (iki 4 m) stiebo viršūnėje. Žydi du tris kartus per metus,Different Grass Tree Species, Designer Trees. Nuoroda tikrinta 2024-03-01. gausiai išskiria nektarą, kuris pritraukia įvairius vabzdžius, paukščius ir žinduolius. Sėklos ovalios, blausiai juodos, vienos rūšies – kiaušiniškos, blizgančios; subręsta dėžutėse su aštriu ar buku galu po 1–2 kiekvienoje dėžutėje. Kai kurios rūšys ant vieno stiebo subrandina apie 10 tūkst. sėklų.

Australijos aborigenai minkštas lapkočių dalis, kamieno ūglius ir sėklas vartojo maistui, iš žiedų nektaro gamino gėrimą, iš lengvų, tiesių žiedyno stiebų – ietis, sausus stiebus naudojo ugniai įkurti, kamieno išskiriamą dervą – klijams gaminti, kanojoms tepti. Europiečių kolonistai augalo dervą naudojo smilkalų, kvepalų, lako, klijų, muilo gamybai ir kitur.Phil Watson, The Grass Tree: Its Uses and Abuses, Australian Plants online, 2004 m. kovas. Nuoroda tikrinta 2024-02-29. Šiais laikais ksantorėjos sodinamos soduose, naudojamos dekoratyviniuose želdiniuose.

 Šaltiniai 

Kategorija:Migliniai